REPUBLIKA SLOVENIJA

**Ministrstvo za kmetijstvo in OKOJE**

UPRAVA ZA VARNO HRANO, VETERINARSTVO IN VARSTVO RASTLIN

Dunajska cesta 22, SI-1000 Ljubljana, Slovenija T: 01 300 13 44 , F: 01 300 13 56

E: [uvhvvr.mkgp@gov.si](mailto:uvhvvr.mkgp@gov.si)

www.uvhvvr.gov.si

Številka: U0070-12/2021

Datum: 4. 10. 2021

**Zadeva: Poročilo o uradnem nadzoru sledljivosti, označevanja in kakovosti sadja in zelenjave (Sa-Ze) na stojnicah**

1. **Namen izvedbe nadzora**

Inšpektorji za hrano Uprave za varno hrano, veterinarstvo in varstvo rastlin (UVHVV) so v maju 2021 začeli s preverjanjem sledljivosti, kakovosti in ustrezne označenosti sadja in zelenjave na prodajnih mestih, predvsem na stojnicah ob cestah in na tržnicah. Zaradi ugotovitev preteklih let so bili pri pregledih posebej pozorni na zavajanje potrošnikov glede navajanja porekla. Poleg sledljivosti, označevanja in kakovosti, so inšpektorji preverjali tudi izpolnjevanje splošnih higienskih pogojev na mestu prodaje in posebnih pogojev, predpisanih z namenom omejitve širjenja Covid-19.

UVHVVR je pri tem nadzoru sodeloval v koordinirani akciji z drugimi organi (FURS, TIRS), skupno poročilo se nahaja na spletni strani:

https://www.gov.si/novice/2021-10-04-nadzori-nad-sezonskimi-prodajalci-sadja-in-zelenjave-na-stojnicah/

1. **Vsebina pregleda**

V okviru inšpekcijskih pregledov sadja in zelenjave na stojnicah, ki so se nahajale na tržnicah in na drugih prodajnih mestih npr. tudi ob cestah, so inšpektorji preverjali:

* identifikacijo izvajalca dejavnosti (ustrezna označenost prodajnega mesta in ustrezna registracija zavezanca),
* pravilnost oznak sadja in zelenjave v skladu z Uredbo (EU) št. 543/2011, vključno s preverjanjem ustrezne navedbe porekla svežega sadja in zelenjave,
* kakovost,
* sledljivost,
* izpolnjevanje ustreznih higienskih pogojev prodaje.
* izpolnjevanje zahtev odlokov, sprejetih za omejevanje širjenja Covid-19.

V primeru navajanja, da je pridelovalec iz Slovenije, so inšpektorji poleg dokumentacije (dokument izdaje in dokument nabave) preverjali pridelke tudi na mestu pridelave (stanje pridelkov, čas obiranja, način transporta), v kolikor je bilo to nujno za potrditev količine, sledljivosti in porekla pridelka.

1. **Podatki o izvedenih pregledih**

V okviru poostrenega nadzora je bilo od 11. 5. 2021 do 1. 8. 2021 izvedenih **112** pregledov pri **81** izvajalcih dejavnosti.

V nekaterih primerih je inšpektor preverjal sledljivost in navajanje porekla pridelkov na dokumentih tudi na mestu pridelave.

**Preglednica 1: Število pregledov**

| število pregledov skupaj | prodaja na stojnicah | na tržnicah | premični obrat | manjše trgovine |
| --- | --- | --- | --- | --- |
| 112 | 56 | 35 | 7 | 14 |

Pregledi so se izvajali po celi Sloveniji, pri čemer je prodaja na stojnicah pogostejša na določenih področjih.

**Preglednica 2: Kraji-lokacije pregledov**

|  |
| --- |
| KRAJ pregledov |
| Ljubljana |
| Izola |
| Koper |
| Šmartno pri Slovenj Gradcu |
| Črnomelj |
| Celje |
| Škofljica |
| Maribor |
| Polica |
| Rodica |
| Pirešica |
| Kamnik |
| Limbuš |
| Murska Sobota |
| Krško |
| Ptuj |
| Ivančna Gorica |
| Grosuplje |
| Medvode |
| Miren |
| Vrbno |
| Kranj |
| Bled |
| Beričevo |
| Brežice |
| Žalec |
| Portorož |
| Vrhnika |
| Bresternica |
| Novo mesto |
| Gornja Radgona |
| Šenčur |
| Postojna |
| Kromberk |
| Slovenska Bistrica |
| Železniki |

Glede pregledanih vrst sadja in zelenjave so bile v tem času največkrat pregledane jagode, češnje, paradižnik in marelice. Ponudba špargljev je bila letos izredno slaba.

**Preglednica 3: Vrste pregledanega sadja in zelenjave:**

|  |  |
| --- | --- |
| Živilo: | Št. pregledov |
| marelice | 44 |
| češnje | 42 |
| paradižnik | 36 |
| jagode | 32 |
| breskve in nektarine | 26 |
| paprike | 20 |
| kumare | 18 |
| solata | 17 |
| bučke | 16 |
| krompir | 14 |
| čebula | 12 |
| fižol | 11 |
| grozdje (namizno) | 11 |
| lubenice | 10 |
| česen | 9 |
| maline | 8 |
| jabolka | 6 |
| korenje | 6 |
| borovnice | 5 |
| fige sveže | 5 |
| zelje | 5 |
| čebula (mlada) | 4 |
| hruške | 4 |
| melone | 4 |
| por | 4 |
| šparglji | 4 |
| fižol suha zrna | 3 |
| jajčevci | 3 |
| ribez, črni | 3 |
| peteršilj | 2 |
| rdeča pesa | 2 |
| ananas | 1 |
| banane | 1 |
| blitva | 1 |
| cvetača | 1 |
| grah s stroki | 1 |
| koleraba | 1 |
| limone | 1 |
| ohrovt glavnati | 1 |

1. **Ugotovitve**

Ugotovite UVHVVR iz predhodnih let, da se prodaja na stojnicah na območju Slovenije ne izvaja v enakem obsegu po vseh regijah, se je potrdila tudi v letu 2021. Tako pregledi kot ugotovljene neskladnosti, so bile ugotovljene na območjih priobalnih občin, v Ljubljani in na Gorenjskem.

V naslednjih preglednicah so predstavljeni rezultati nadzora.

Rezultati preverjanja sledljivosti, splošne označenosti, označenosti porekla kot kakovosti, higiene in zahtev Covid odlokov se nahajajo v preglednici 4.

**Preglednica 4: Ugotovitve pri prodaji na stojnicah po posameznih vsebinah**

| Ugotovljena skladnost | Zagotavljanje sledljivosti | Označenost in pakiranje na predpisan način | Označenost poreklo | Ustreznost predpisane in označene kakovosti | Ustreznost higiene/ Covid odlokov |
| --- | --- | --- | --- | --- | --- |
| delež skladnih | 0,92 | 0,76 | 0,87 | 0,87 | 0,89 |

Največ neskladnosti (za vse pregledano sadje in zelenjavo) je bilo ugotovljenih pri predpisanih označbah (24 %), nekaj manj pri kakovosti in poreklu (13 %), neskladnost s higienskimi zahtevami oz. Covid odloki je bila ugotovljena v 11%, najmanj neskladnosti pa je bilo ugotovljenih pri zagotavljanju sledljivosti (8 %).

Rezultati skladnosti za najpogosteje pregledano sadje in zelenjavo se nahaja v preglednici 5.

**Preglednica 5: Ugotovitve nadzora pri najbolj prodajanem spomladanskem sadju, zelenjavi**

| Delež skladnosti | Št. pregledanega sadja | Delež skladnosti glede sledljivosti | Delež skladnosti glede porekla | Delež skladnosti glede predpisane in označeni kakovosti |
| --- | --- | --- | --- | --- |
| marelice | 44 | 0,86 | 0,76 | 0,75 |
| češnje | 42 | 0,85 | 0,75 | 0,73 |
| paradižnik | 36 | 0,94 | 0,83 | 0,84 |
| jagode | 32 | 0,81 | 0,85 | 0,81 |
| šparglji[[1]](#footnote-1) | 4 |  |  |  |

Zagotavljanje sledljivosti je bilo pomanjkljivo v približno enakem odstotku pri vseh treh skupinah sadja, splošna označenost kot označenost porekla pri češnjah in marelicah je bila za približno 10 odstotkov nižja kot pri jagodah. Slednje povezujemo s količinami v Sloveniji pridelanega sadja. Podatki za paradižnik kažejo na večji odstotek skladnosti v primerjavi v najpogosteje prodajanimi vrstami sadja.

1. **Ukrepanje**

Inšpektorji so za ugotovljene nepravilnosti izrekali upravno-inšpekcijske ukrepe – teh je bilo 47. Kot je razvidno iz podatkov, so se nepravilnosti pri nekaterih zavezancih ponavljale. Za ugotovljene kršitve so uvedli prekrškovne postopke v 27 zadevah.

**Preglednica 6: Število pregledov in ukrepi nadzora**

| **ukrep** | **št. ukrepov** |
| --- | --- |
| **št. opozoril po ZIN** | **33** |
| neskladna higiena / nespoštovanje Covid odlokov | 13 |
| **št. odločb (ZIN)** | **14** |
| **št. zavezancev z odločbo (ZIN)** | **7** |
| uničenje živila | 5 |
| prepoved prometa | 7 |
| ustrezna označitev | 1 |
| registracija | 1 |
| **Prekrškovni postopki (postopki niso še zaključeni)** |  |
| št. izdanih Plačilnih nalogov | **17** |
| št. izdanih odločb: ZP, globa | **10** |
| že izrečene globe (v €) | **73.600** |

V postopkih je bilo nekaj sadja tudi trajno zaseženega zaradi neustrezne sledljivosti. Podatki so predstavljeni v preglednici 7.

**Preglednica 7**: **Količina trajno zaseženega sadja zaradi nezagotavljanja sledljivosti**

| **količina živila prepoved prodaje / uničenje (v kg)** | **leto 2021** |
| --- | --- |
| jagode | 22,5 |
| češnje | 53 |
| marelice | 18,8 |
| **SKUPAJ** | **94,3** |

Zasežene so bile češnje, jagode in marelice, ker zavezanci za čas pregleda niso imeli dokazov o sledljivosti.

1. **Trend zadnjih nekaj let**

Primerjava ugotovitev inšpekcijskih pregledov po letih kaže, da so kršitve na tem področju stalnica.

**Preglednica 8: Primerjava ugotovitev nadzora od leta 2019 do 2021**

| Leto/ ugotovitve | število pregledov\* | število opozoril po ZIN | št. ZIN odločb | št. ZP postopkov |
| --- | --- | --- | --- | --- |
| l. 2019 | 219 | 15 | 37 | 44 |
| l. 2020 | 292 | 35 | 27 | 56 |
| l. 2021 | 112 | 33 | 14 | 27 |

1. **Zaključek**

Inšpektorji za hrano UVHVVR so tako kot vsako leto izvedli nadzor kakovosti in označevanja svežega sadja in zelenjave kot tudi ustreznosti higiene, nadzor je potekal dlje kot običajno in sicer do konca julija. Obseg nadzora je bil prilagojen omejitvam zaradi pandemije COVID-19 in izjemno slabemu vremenu v maju in juniju. Obenem je na obseg nadzora vplivalo tudi sodelovanje z drugimi inšpekcijskimi službami, Finančno upravo RS (FURS) in Tržnim inšpektoratom RS (TIRS), saj je bil dogovorjen koordiniran nadzor nad tistimi zavezanci, ki se ukvarjajo s prodajo svežega sadja in zelenjave na stojnicah ob cestah in ki so bili že prepoznani tudi kot kršitelji tržne in davčne zakonodaje. Prodaja ob cestah je možna le, v kolikor ima zavezanec soglasje lastnika zemljišča, kar praviloma ni izpolnjeno. Obenem morajo izvajalci dejavnosti, v kolikor ne gre za same pridelovalce, imeti z zaposlenimi - prodajalci urejena delovna razmerja, za opravljene storitve morajo izdajati račune, na katerih morajo biti zavedeni ustrezni podatki, računi morajo biti ustrezno potrjeni. Izjema so pridelovalci, v kolikor niso davčni zavezanci. Pri ovrednotenju rezultatov nadzora UVHVVR je zato potrebno upoštevati tudi ugotovitve drugih dveh služb, saj so se nadzori zaradi različnih pristojnosti dopolnjevali.

Nadzor UVHVVR je bil usmerjen na zavezance, ki pridelke ponujajo na tržnicah, stojnicah ob cestah (glavnina) ali v manjših trgovinah. Pregledi so bili v nekaterih primerih izvedeni tudi na mestih pridelave – na samih kmetijskih gospodarstvih. Rezultati oz. ugotovitve glede izpolnjevanja zahtev zakonodaje so primerljivi z rezultati prejšnjih let in kažejo na problematičnost predvsem stojnic ob cestah, kjer ponudniki večinoma niso primarni pridelovalci. Kršitelji so praviloma že poznana podjetja. Glede na ponavljanje ugotovitev neskladnostih iz prejšnjih let (kršitve zakonodaje s strani omejenega števila zavezancev) je tudi v naslednji sezoni smiselno nadaljevati s sočasnimi nadzori s strani več inšpekcijskih organov.

1. Zaradi majhnega št. pregledane ponudbe špargljev, prikaz rezultatov ni relevanten. [↑](#footnote-ref-1)